El Reglament (UE) 1308/2013 del Parlament Europeu i del Consell, de 17 de desembre de 2013, pel qual es crea l'organització comuna de mercats de productes agraris i pel qual es deroguen els Reglaments (CEE) núm. 922/72, (CEE) núm. 234/79, núm. 1037/2001 i (CE) núm. 1234/2007, regula en el capítol III el règim d'autoritzacions per a plantacions de vinya, que serà aplicable a partir de l'1 de gener de 2016.
Amb aquest nou reglament desapareix el règim de concessió de drets i es dóna pas a un nou règim d'autoritzacions.
L'article 68 estableix un règim transitori mitjançant el qual els drets de plantació concedits de conformitat amb els articles 85 nonies, 85 decies o 85 duodecies del Reglament (CE) núm. 1234/2007, de 22 d'octubre del 2007, pel qual es crea una organització comuna de mercats agrícoles i s'estableixen disposicions específiques per a determinats productes agrícoles (Reglament únic per a les OCM), hauran de convertir-se en autoritzacions.
El Reglament d'execució (UE) 2015/561 de la Comissió, de 7 d'abril de 2015, estableix les disposicions d'aplicació del Reglament (UE) núm. 1308/2013 del Parlament Europeu i del Consell, pel que fa al règim d'autoritzacions per a plantacions de vinya, i preveu que els productors presentin les sol·licituds de conversió a partir del 15 de setembre de 2015.
El Reial decret 288/2015, de 17 d'abril, pel qual es modifica el Reial decret 1244/2008, de 18 de juliol, pel qual es regula el potencial de producció vitícola, amplia fins a 1 de juny de 2015, el termini per a la presentació de sol·licituds de les transferències de drets, la tramitació de les quals correspon al Ministeri d'Agricultura, Alimentació i Medi Ambient.
A Catalunya, el Departament d'Agricultura, Ramaderia, Pesca, Alimentació, i Medi Natural, autoritza la transferències de drets entre titulars així com les plantacions en parcel·les situades en el seu àmbit territorial.
Tenint en compte que la tramitació i concessió de drets ha d'estar finalitzada a 31 de desembre de 2015, i per tal de poder facilitar la gestió i l'adequació de les explotacions al nou règim, resulta necessari adaptar, amb caràcter exclusiu per a l'any 2015, els terminis per a la presentació de sol·licituds de transferència de drets dins de Catalunya, així com per a les sol·licituds i comunicacions d'arrencada, de plantació i/o de replantació.
Per tot això, prèvia consulta al sector afectat, en virtut de les atribucions que m'han estat conferides,
S'estableixen normes transitòries per a la presentació de les sol·licituds i/o comunicacions d'arrencada, de plantació i/o de replantació de vinya, de transferència de drets de replantació per a l'any 2015.
Les sol·licituds d'autorització de plantació amb drets procedents de la Reserva de Catalunya, concedides durant la campanya 2014-2015, o campanyes anteriors, la plantació de les quals no hagi estat comunicada a l'Administració a data 31 de desembre de 2015, requereixen la sol·licitud prèvia de conversió dels drets en autorització.
El termini per presentar sol·licituds d'arrencada durant l'any 2015 finalitza el 9 d'octubre.
El termini per comunicar arrancades durant l'any 2015, finalitza el 30 d'octubre.
El termini per presentar sol·licituds de plantació durant l'any 2015 finalitza el 31 de juliol.
Les comunicacions de plantació corresponents a sol·licituds de plantació amb drets de replantació autoritzades durant la campanya 2014-2015, o en campanyes anteriors, i encara vigents, que no hagin estat presentades a data 31 de desembre del 2015, requereixen la sol·licitud prèvia de conversió dels drets en autorització.
Transferència de drets dintre de l'àmbit de Catalunya
El termini per presentar sol·licituds de transferència de drets dintre de l'àmbit de Catalunya finalitza el 16 de novembre del 2015.
Conversió de drets de plantació de vinya en autoritzacions
Els drets de plantació concedits abans del 31 de desembre del 2015, vigents i que no s'hagin utilitzat abans d'aquesta data, s'hauran de convertir en autoritzacions mitjançant sol·licitud del titular dels drets.
Les sol·licituds de conversió es podran presentar a partir del 15 de setembre del 2015.
Amb efectes de l'1 de gener del 2016, queden derogades les disposicions següents:
- Ordre de 6 de setembre de 2000, per la qual s'estableixen les normes i els procediments de regulació del potencial vitícola a Catalunya.
- Ordre AAM/21/2013, de 5 de febrer, per la qual es regula la Reserva de drets de plantació de vinya de Catalunya.